**Lisa 1**

**Kutsestandardis kasutatud terminid**

**Abipersonal –** personal, kes ei tööta otseselt turvateenistuja ametikohtadel ja kellel võib olla juurdepääs turvaplaanis olevale teabele, nt piletikontrolör, liikluskorraldaja jt

**Erakorraline sündmus** – ennustatav või ootamatu vahejuhtum, mis põhjustab tavategevuste planeerimata katkemise valve- või turvaobjektil ja eeldab erakorraliste meetmete kohest rakendamist

**Kaitsmine** – isikule või varale suunatud ohu tõrjumine või rikkumise kõrvaldamine

**Korra pidamine** – avalikul koosolekul korra tagamine korrakaitseseaduse nõuete järgi või käitumisnõuete järgimise tagamine muul kogunemisel või määratud maa-alal

**Liikuv turvaobjekt** – turvaobjekt (isik, sõiduk või muu ese), mis ei ole püsivalt seotud kindla asukohaga ning mille turvamisel tuleb arvestada liikuva objekti erisustega

**Oht** – valve- või turvaobjektil võimaliku kahju tekkimise põhjus

**Risk** – mingi tegevuse, tegevusetuse või sündmusega kaasneva võimaliku ohu mõju valve- või turvaobjektile. Riski väljendatakse tavaliselt riskiallikate, nende tagajärgede ja esinemise tõenäosusena

**Siseturvakorraldaja –** avalik-õiguslik või eraõiguslik juriidiline isik, füüsilisest isikust ettevõtja või riigi- või kohaliku omavalitsuse asutus, kes on alustanud siseturvamist

**Sündmus** – valve- või turvaobjektil toimunud vahejuhtum, mis on põhjustanud või võib põhjustada häire, kahju, hädaolukorra või kriisi

**Turvaaudit –** tellija esitatud andmete ja turvaobjekti omaduste põhjal ohu hindamine ning ohu ennetamiseks ja tagajärgede vähendamiseks kirjalike soovituste koostamine ja nende vormistamine aruandena

**Turvaettevõtja** – turvategevuse tegevusalal tegutsev füüsilisest või juriidilisest isikust ettevõtja

**Turvahinnang** – hinnang turvateenuste vastavuse määramiseks hankija poolsetele nõuetele

**Turvajuht** – turvateenistuja, kes vastutab turvaettevõtjapoolse turvamise ning väljaõppe korraldamise ja turvaauditi läbiviimise eest ning vastab turvategevuse seaduses sätestatud turvajuhile esitatavatele nõuetele ning kellele on antud kutseseaduse alusel turvajuhi kutse

**Turvaobjekt** – isik, vara või kogunemine ja sellega seotud maa-ala, mida valvatakse või kaitstakse või kus korda peetakse

**Turvaplaan** – mehitatud turvamiseks koostatud tegevusplaan

**Turvateenistuja** – füüsilisest isikust turvaettevõtja või turvaettevõtja töötaja, kes vastab turvategevuse seaduses sätestatud valvetöötajale, turvatöötajale või turvajuhile esitatavatele nõuetele

**Turvatöötaja** – turvateenistuja, kes vastab turvategevuse seaduses sätestatud turvatöötajale esitatavatele nõuetele ja kellele on antud kutseseaduse alusel turvatöötaja või turvajuhi kutse

**Töögraafik –** turvateenistuja poolt teostatava töö tegemise ette planeeritud ajaline plaan

**Tööjuhend** – turvaplaani alusel koostatud tegevusjuhis turvateenistuja töö korraldamiseks tema töökohal

**Töörežiim** – turvaplaanis ette nähtud ja lepingus kokku lepitud turvateenistujate töömahud, mille alusel on võimalik koostada turvaobjekti töögraafikud

**Valvamine** – isiku või vara ja selle ümbruse jälgimine ohu ennetamiseks või väljaselgitamiseks

**Valvetöötaja** – turvateenistuja, kes vastab turvategevuse seaduses sätestatud valvetöötajale esitatavatele nõuetele ja kellele on antud kutseseaduse alusel valvetöötaja, turvatöötaja või turvajuhi kutse